Analistët nuk befasohen nga këmbimi i posteve mes Medvedevit dhe Putinit
Ekspertët thonë se ky veprim i kthen zgjedhjet presidenciale të marsit në një farsë.
Presidenti rus Dmitri Medvedev do të shkëmbejë postet vitin e ardhshëm me kryeministrin Vladimir Putin. Korrespondenti i Zërit të Amerikës Andre de Nesnera u hedh një vështrim pasojave që do të kishte kjo lëvizje. Ekspertët e çështjeve ruse thonë se njoftimi se Vladimir Putin do të kandidojë për president në zgjedhjet e vitit të ardhshëm ndërsa Dmitri Medvedev do të bëhet kryeministër i një qeverie të re nuk befasoi askënd. Robert Legvold është ekspert për Rusinë në Universitetin Columbia. Shumë analistë thonë se këmbimi i posteve mes zotit Medvedev dhe zotit Putin i kthen zgjedhjet presidenciale të marsit në një farsë. Por Mathew Rojansky, një ekspert i çështjeve ruse në Fondacionin Carnegie për Paqe e shikon nga një këndvështrim tjetër. Analistët thonë se me kalimin e viteve, udhëheqja ruse e ka konsoliduar pushtetin duke kontrolluar pjesën më të madhe të medias dhe duke e bllokuar opozitën politike. Për këtë arsye ekspertët thonë se zoti Putin pritet të fitojë dhe me shumë gjasa të rizgjidhet pas gjashtë vjetësh, gjë që do t’i jepte mundësi të qëndronte në pushtet deri në vitin 2024. Shumë analistë thonë se zoti Putin gëzon shumë popullaritet në gjithë Rusinë. Por Robert Legvold thotë se qeveria ruse nuk gëzon të njëjtën mbështetje. Në fund të fundit, shumë ekspertë, përfshirë Matthew Rojanskin, besojnë se Putini dhe Medvedevi punojnë si ekip së bashku. Analistët thonë se ekipi Medvedev/Putin përballet me disa detyra të vështira si institucionet e vendit, hapjen e sistemit politik dhe luftën kundër korrupsionit. Por shumë ekspertë shtrojnë pyetjen nëse ata do të merren me këto çështje, gjë që nuk e kanë bërë deri tani.